ונדי ולוסי

ונדי ולוסי (באנגלית: Wendy and Lucy) הוא סרט דרמה אמריקאי, בבימויה של קלי רייכארט שיצא לאקרנים בשנת 2008.

== עלילה ==
ונדי, צעירה חסרת בית, נוסעת יחד עם כלבתה לוסי לאלסקה כדי למצוא עבודה בבית חרושת לשימורי סלמון. לאחר שרכבה מתקלקל ונדי מוצאת עצמה תקועה בעיירה קטנה באורגון כשאין ברשותה די כסף לתקן את המכונית.

ונדי משאירה את לוסי קשורה מחוץ למרכול, ואז נכנסת לחנות ומנסה לגנוב מזון לכלבים. ונדי נתפסת ומובאת למעצר בתחנת המשטרה המקומית. היא משלמת קנס ומשוחררת מן המעצר.

כאשר היא חוזרת אל החנות, היא מגלה כי כלבתה אינה נמצאת עוד במקום שבו השאירה אותה קשורה. ונדי יוצאת לחפש את הכלבה ונעזרת במאבטח המרכול. היא מתקשרת לאחותה, אך היא מסרבת לסייע לה. ונדי מגלה כי לוסי נלקחה למכלאה המקומית ושם אומצה.

כשוונדי חוזרת אל המוסך, המכונאי מסביר לה כי יש צורך לחדש את המנוע, מה שיעלה את מחיר התיקון, ואף יתעלה על מחירו של הרכב. היא מחליטה לעזוב את המכונית במוסך ולא לתקנה. כעת ונדי נותרת כמעט ללא כסף.

ונדי הולכת אל הבית שבו מתגוררת המשפחה שאימצה את לוסי. היא מחכה עד שבעליה החדשים של לוסי נוסע מהבית במכוניתו ואז מתגנבת אל החצר ומשוחחת עם כלבתה דרך הגדר. בדמעות היא מבטיחה ללוסי כי תשוב, ואז נפרדת ממנה שכן היא מבינה כי במצבה הנוכחי לא תוכל לטפל בה וכי יהיו לכלבה חיים טובים יותר בביתה החדש. לאחר מכן היא עוזבת ונוסעת בטרמפ צפונה כדי להשלים את מסעה למציאת עבודה<ref></ref><ref></ref>.

== שחקנים ==
* מישל ויליאמס בתפקיד ונדי
* ויל פטון בתפקיד המכונאי
* ויל אולדהם בתפקיד אייקי
* ג'ון רובינסון בתפקיד אנדי
* וולטר דלטון בתפקיד מאבטח המרכול
* לארי פסנדן בתפקיד הגבר בפארק
* דידרה אוקונל בתפקיד דב, אחותה של ונדי

== הפקה ==
סרט עצמאי זה צולם בתקציב מצומצם של כ־200,000 דולרים<ref></ref>, תקציב זה נחשב גבוה לעומת תקציבי סרטיה הקודמים של רייכארט, עלות הפקת סרטה הקודם "Old Joy" עמדה על 30,000 דולרים בלבד<ref name=":0"></ref>. גם צוות הצילום והשחקנים בהפקה היה קטן במיוחד. הכלבה לוסי המופיעה בסרט היא כלבתה של רייכארט.

הסרט מבוסס על סיפור קצר של הסופר יליד פורטלנד ג'ון ריימונד, בסיפור התמקד ריימונד בתיאור של מקומות מתוך חיי היום יום האישיים שלו בפורטלנד<ref></ref>.

עלילת הסרט מושפעת במידה רבה מן המשבר הכלכלי העולמי (2008), שפגע בצורה משמעותית בארצות הברית<ref name=":1"></ref>. חייהן של הדמויות המתוארות בסרט, המתמודדות עם אבטלה, עוני ומשבר דיור, משקפים את המצב החברתי והכלכלי של אותה עת.

סגנון הסרט מתכתב עם הניאו ריאליזם האיטלקי וזרמים קולנועיים ריאליסטיים אחרים, שצמחו גם הם אחרי תקופות משבר חברתי וכלכלי<ref name=":2"></ref>. בדומה לקולנוע האיטלקי של שנות הארבעים, גם בסרטה של רייכארט (וסרטים נוספים מאותה תקופה) ישנה העדפה להצגה ריאליסטית של אירועי החיים על פני אסקפיזם. היוצרת בחרה לתאר אירועי יום יום ולהתמקד בחייהם של אנשים "רגילים", והציגה מבט מפוכח על המציאות ועל חייהן של הדמויות<ref name=":2" />.

גם בחירתה של רייכארט לצלם את הסרט בלוקיישנים אותנטיים תורמת לריאליזם של היצירה<ref name=":1" />. לנוף יש חשיבות רבה בסרט ובסיפורה של הגיבורה וכך בחרו הבמאית והצלם סם לוי להתערב כמה שפחות בנוף בלוקיישנים. בחירתם הייתה תיאור פשוט של הנוף, באופן נטול צבעוניות מודגשת, כדי להתמקד בסיפורן של הדמויות ובעלילה המתוארת מנקודת מבטה של ונדי, הגיבורה<ref name=":1" />.

רייכארט ולוי בחרו לצלם את הסרט בפילם 16 מ"מ, כדי לתרום לתחושת הריאליזם וליצור אווירה רכה<ref name=":0" />.

תרומה נוספת לריאליזם של היצירה הוא היעדר כמעט מוחלט של פסקול, בחירה שביצעה רייכארט כדי לא ליצור התערבות באופן שבו הצופים מעבדים את תחושותיה של הגיבורה ואת החוויות שהיא עוברת<ref name=":0" />.

הסרט הופץ על ידי חברת ההפצה "אוסילוסקופ" שאותה ייסד אדם יאוך, חבר להקת ביסטי בויז<ref name=":3"></ref>. הצלחת הסרט תרמה להפקתו של סרטה הבא של רייכארט, "Meek’s Cutoff", שיהיה היקר ביותר מבין סרטיה עד אותה עת. מישל ויליאמס שיחקה גם בסרט זה.

== תגובות ופרסים ==
"ונדי ולוסי" זכה לעניין רב בפסטיבלים וקיבל שבחים ממבקרים, ובשנת צאתו לאקרנים הופיע במעל 70 רשימות 'עשרת הסרטים הטובים ביותר' של מבקרים בארצות הברית<ref name=":3" />.

הסרט זכה בפרס סרט השנה של פסטיבל מכון הסרטים האמריקאי<ref name=":4"></ref>.

קלי רייכארט הייתה מועמדת לפרס "הכישרון הצעיר" (Un Certain Regard) בפסטיבל קאן<ref></ref><ref></ref>.

כמו כן, היה מועמד לפרס אינדיפנדנט ספיריט לסרט הטוב ביותר, מישל ויליאמס הייתה מועמדת לפרס השחקנית הטובה ביותר<ref></ref>.

מישל וויליאמס הייתה מועמדת לפרס איגוד המבקרים האמריקני לשחקנית הטובה ביותר<ref name=":4" />.

==קישורים חיצוניים==

== הערות שוליים ==

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:ערכים שבהם תבנית בריטניקה אינה מתאימה
קטגוריה:סרטים אמריקאיים
קטגוריה:סרטים אמריקאיים מבוססי ספרים
קטגוריה:סרטי 2008
קטגוריה:סרטים עצמאיים
קטגוריה:סרטים על כלבים